Beszámoló a TÓTKOMLÓS POLGÁRŐR EGYESÜLET tevékenységéről

a város Képviselő-Testületének 2013. június 26.-i ülésére.

Tisztelt Polgármester Asszony!

Tisztelt Testület!

A településünkön 1996. óta működő KOMLÓS Bűnmegelőzési és Önvédelmi Egyesület törvényi kötelezettsége folytán megváltoztatta elnevezését, mely így 2012-ben:

TÓTKOMLÓS POLGÁRŐR EGYESÜLET névre változott.

A törvény hatályos előírása szerint ugyanis nem tekinthető polgárőrségnek az a civil szervezet, - és így támogatásra sem jogosult a Belügyminisztériumtól - amelynek elnevezésében nem szerepel a polgárőr szó, vagy annak ragozott alakja. A változást a cégbíróság hiánytalanul átvezette.

A polgárőrség szervezetét szabályozó törvény hatálybaléptetésével országosan rendet teremtettek a tevékenységükben hasonlatos célt hirdető és gombamód szaporodó civil szervezetek között, amelyek egységesen már kezelhetetlenné kezdtek válni. A „polgárőr” elnevezés tehát a mindezektől való megkülönböztetését szolgálta. Rendvédelmi szerveink pedig csak a polgárőrséget tekintik stratégiai partnernek, együttműködő szervezetnek.

A formai névváltozás azonban jelentős tartalmi változást is hozott, hiszen az egyesületünk tagjainak kötelező elméleti továbbképzésen kellett részt vennie, országosan új és egységes, fényképes polgárőr igazolványok kerültek kiosztásra, és hamarosan lecserélődik a szolgálati ruházat is. Mindezek rangot és elismerést biztosítanak azon személyeknek, akik társadalmi elhivatást érezve önként, ellenszolgáltatás nélkül részt vállalnak a település rendjének biztosításában és növelésében, akik mindenek előtt fontosnak tartják a bűncselekmények megelőzését, a bűnelkövetési alkalmak korlátozását, a közbiztonság javítását, a gyermek- és ifjúságvédelmet. Azt ugyanis világosan látni kell, hogy békés családi élet, virágzó közösség, a munka, a termelés, a növekedés csak a nyugalomra épülhet és hogy az ember egyik legelemibb vágya az, hogy biztonságban éljen!

A fenti prioritások határozzák meg a saját munkánk szerveződését is, amelyek már a kezdetektől szinte változatlanok és amelyekről eleddig minden testületi beszámolóban szó esett, így ezek felsorolásától, ismétlésétől immáron eltekintek. Szót érdemlő változások viszont, hogy együttműködő partneri kapcsolat alakult a Tűzoltóság és a Polgárőrség között, hogy szervezetünk nyilvántartása szerint tovább nőtt a szolgálati óraszám, mely évesen már eléri a 7.500 órát és amelynek értéke - a korábbi gyakorlat szerint a minimálbér költségérealapozott számításból levezetve - eléri a 4,5 milló forintot. De abban is biztos vagyok, hogy ha az önkormányzat a település közbiztonságáért, a közlekedésbiztonságáért, a természet- és környezetvédelméért, az állampolgárok vagyonbiztonságáért fennálló felelőssége alapján mástól, hivatásos védelmi szervezetektől „rendelné” meg ezt a munkát, úgy annak értéke a legszerényebb számítás szerint is elérné az 1.000 forintos óradíjat, ami tehát legalább 7,5 milliós költségtöbblettel járt volna! Említést érdemel még, hogy újabban a Nemzeti Adó- és Vámhivatal mind több alkalommal jelent be és tart igényt ellenőrzéseinél polgárőrök tanúkénti jelenlétére, valamint, hogy a közelmúltban megtatott városi rally-versenyt rekordlétszámú, 106 polgárőr egyidejű jelenlétével tudtuk biztosítani, melyből 37 fő a tótkomlósi szervezettől, 69 fő pedig a megye közeli és távoli településéről érkezett!

A jelentkező és az elvégzett többletfeladat természetesen többletköltséggel járt, mely növekedést sajnos nem fedezett le teljesen a bevételeink növekedése, aminek következtében a polgárőrségünk fennállása óta először került olyan helyzetbe, hogy működését már csak olyan tagi hitellel tudta biztosítani, amelynek visszafizetésére 2012. december 31.-én már nem volt fedzet!

A 2012. évi pénzügyi beszámoló szerint, de 1000 Ft-ra történő kerekítéssel

tagdíjból 33.000 Békés Megyei Polgárőrök Szövetségétől 520.000 Tótkomlósi Önkormányzattól 100.000 magánszemélyek támogatásából 38.000 banki kamatból 1.000 kamatmentes tagi kölcsönből 540.000, összesen tehát 1.232.000 Ft bevétele, és

személygépkocsi üzemanyagfelh.-ból 360.000 anyagköltségből 28.000 nyomtatványköltségből 4.000 rendezvények költségeiből 48.000 könyvelési díjból 33.000 telefonköltségből 40.000 banki költségből 35.000 biztosítási díjból 35.000 regisztrációs díjból 81.000 személyi jellegű kifizetés (jutalmazás) 18.000 sátor vásárlása 100.000 NAV járulék 2.000, összesen tehát 784.000Ft kiadása volt.

A látszólagos bevételi többlet 458.000 Ft, de ha figyelembe vesszük a visszafizetendő 540.000 Ft tagi kölcsönt, mint kötelezettséget, úgy a 82.000 Ft különbözet a szervezet 0-vagyona miatt fedezetlenül megmarad! A fent bemutatott számsor arra figyelmeztet, hogy a jövőben mérsékelnünk kell a kiadásokat, ami a feladatellátás színvonalát veszélyezteti, vagy növelnünk kellene a bevételeket, de a megyei támogatás növelésére úgyszólván semmi esély, hiszen az elosztható megyei támogatási keretből arányaiban magasabb összeg jutott eddig Tótkomlósra, amit a többi megyei polgárőr szervezet mind erősebben kifogásol! A másik fő bevételi forrásunk a helyi önkormányzattól származik, erről pedig a képviselő-testület dönt!

Sajnos kiszámíthatatlan és így alig tervezhető előre reálisan a legnagyobb költségtételt jelentő üzemanyagfelhasználásunk, a változó üzemanyag árak miatt. Gépkocsink viszont előbb-utóbb belefut egy nagyjavításba, de hogy ez ne következzen be hamarosan, azért csak imádkozni tudunk.

Reményeim szerint kellő képpen sikerült bemutatnom, hogy az önkormányzattól kért támogatási összegre a zavartalan működésünk érdekében mennyire nagy szükségünk van!

A pologárőrség munkáját folyamatosan növekvő adminisztratív igény jellemzi. Olyannyira nő ez a teher, hogy azt már csak külön létszámmal lehetne az elvárásoknak megfelelően elvégezni. Ez egyrészt a kötelező kettős könyvvitelre való átállásból ered, másrészt pedig abból a kapcsolattartási igényből, amit az együttműködő szervezetek és újabban a lakossági elérhetőség lehetősége jelent. Megoldás kínálkozna erre, ha az önkormányzat a közfoglalkoztatás keretén belül legalább fél, de akár egy teljes létszámot biztosítana ezen feladatok ellátására. A belügyminisztérium ehhez minden támogatást biztosít!

Befejezésül szeretném megköszönni a megyei szövetségünknek és a helyi önkormányzatunknak anyagi támogatását, mellyel eddig lehetővé tették munkánk zavartalan végzését. Emellett az együttműködő partnereinknek - itt elősorban is a kiemelt partneri kapcsolatban lévő helyi és területi rendőri szerveknek - a támogatását, abban bízva, hogy kapcsolatunk további javulása mindegyik félnek, de legfőképpen a lakosság előnyére válik!

Legvégül rendhagyó módon, két, mindenki által jól ismert személy saját véleményét idézem, akik polgármesterként alapos ismerői témánknak.

Dr. Lázár János: „ ...polgármesterségem kezdetén nem vettem komolyan a polgárőrséget, itt ülnek a tanúk rá. Azonban az utóbbi időben két új gépjárművet biztosítottunk a helyi polgárőrség számára, és folyamatos pénzügyi támogatást biztosítunk részükre, mert azzal a társadalmi valósággal kell hogy szembesüljünk, hogy a városnak és az emberek összefogásának is van felelőssége a közbiztonság kialakításában.”

Kósa Lajos: „...2008-ban a debreceni közgyűlés hárommillió forint támogatási összeget szavazott meg a helyi polgárőrség munkájának segítésére. A következő két évben pedig további 14 millió forinttaljárult hozzá a sikeres munkához. ...a város központjában létre tudtuk hozni a polgárőr ügyfélszolgálati irodát. Az iroda feladata a lakossági kapcsolattartáson kívül a városban működő polgárőr szervezet tevékenységének segítése, összehangolása.”

Kérem beszámolóm szíves elfogadását!

Tótkomlós, 2013. június 17.

Matajsz András

egyesületi elnök